“เครือซีพี” มอบหน้ากากอนามัย “มูลนิธิสากลเพื่อคนพิการ”
"เครือซีพี" มอบหน้ากากอนามัยฟรีแก่มูลนิธิสากลเพื่อคนพิการและสมาคมคนตาบอดแห่งประเทศไทย
4 มี.ค. 2564

เครือเจริญโภคภัณฑ์ โดย ดร.อธิป อัศวานันท์ ผู้อำนวยการฝ่ายพัฒนาความยั่งยืนภาคกิจกรรมสัมพันธ์และการศึกษา สำนักบริหารความยั่งยืน ธรรมาภิบาลและสื่อสารองค์กร และ นางสาวอรดา วงศ์อําไพวิทย์ รองผู้อำนวยการฝ่ายพัฒนาความยั่งยืนภาคกิจกรรมสัมพันธ์และการศึกษา สำนักบริหารความยั่งยืน ธรรมาภิบาลและสื่อสารองค์กร เป็นผู้แทนมอบหน้ากากอนามัยฟรีจำนวน 36,000 ชิ้น ให้แก่ มูลนิธิสากลเพื่อคนพิการ เพื่อส่งมอบให้กับผู้พิการที่อยู่ในเครือข่ายทั่วประเทศ ภายใต้สถานการณ์การแพร่ระบาดของเชื้อไวรัสโควิด–19 ระลอกใหม่ ที่ขณะนี้ยังคงพบผู้ติดเชื้อเพิ่มขึ้นอย่างต่อเนื่อง โดยมี ศาสตราจารย์วิริยะ นามศิริพงศ์พันธุ์ ประธานมูลนิธิสากลเพื่อคนพิการ เป็นผู้แทนในการรับมอบ
นอกจากนี้ เครือซีพียังได้มอบหน้ากากอนามัย ให้แก่ สมาคมคนตาบอดแห่งประเทศไทย จำนวน 12,000 ชิ้น โดยมี นายเอกกมล แพทยานันท์ นายกสมาคมฯ นายต่อพงศ์ เสลานนท์ อุปนายกสมาคมฯ และ นายชัชชัย วิจิตรจรรยา คณะกรรมการบริหารสมาคมฯ ประธานฝ่ายวิสาหกิจและโครงการจัดหารายได้สมาคมคนตาบอดแห่งประเทศไทย เป็นผู้แทนในการรับมอบ
ด้านศาสตราจารย์วิริยะ นามศิริพงศ์พันธุ์ ประธานมูลนิธิสากลเพื่อคนพิการ กล่าวว่า จากสถานการณ์การแพร่ระบาดของเชื้อไวรัสโควิด-19 ระลอกใหม่นี้ ส่งผลกระทบต่อประชาชนเป็นจำนวนมาก โดยเฉพาะกลุ่มคนเปราะบางที่มีความเสี่ยงต่อการติดเชื้อโควิด– 19 ซึ่งขอขอบคุณเครือซีพีที่ให้การสนับสนุนหน้ากากอนามัยเพื่อใช้ในการป้องกันและเล็งเห็นความสำคัญของสุขภาพอนามัยของกลุ่มคนเปราะบาง โดยทางมูลนิธิฯจะดำเนินการจัดสรรให้กับเครือข่ายของผู้พิการที่อยู่ตามศูนย์ฝึกอาชีพทั่วประเทศ เพื่อใช้ป้องกันโควิด – 19 ต่อไป
ขณะที่นางสาวอรดา วงศ์อําไพวิทย์ รองผู้อำนวยการฝ่ายพัฒนาความยั่งยืนภาคกิจกรรมสัมพันธ์และการศึกษา สำนักบริหารความยั่งยืน ธรรมาภิบาลและสื่อสารองค์กร เครือเจริญโภคภัณฑ์ กล่าวว่า เครือเจริญโภคภัณฑ์มีความตระหนักและห่วงใยถึงความเดือดร้อนของพี่น้องประชาชน ต่อสถานการณ์การแพร่ระบาดของเชื้อไวรัสโควิด-19 ระลอกใหม่ โดยเฉพาะกลุ่มคนเปราะบาง ซึ่งที่ผ่านมาเครือซีพีได้ส่งมอบหน้ากากอนามัยให้แก่กลุ่มผู้เปราะบาง ผ่านทางมูลนิธิและองค์กรต่างๆมาอย่างต่อเนื่อง เพื่อช่วยเหลือกลุ่มที่มีความยากลำบากในการเข้าถึงและมีโอกาสเทียบเท่ากับบุคคลทั่วไป
